এদিকে পার্বত্য শান্তি চুক্তির ২০ বছর পুর্তি উপলক্ষে আলোচনা সভায় অবৈধ অস্ত্র উদ্ধার সহ অস্ত্রধারীদের বিরুদ্ধে প্রতিবাদ করায় ৫ ডিসেম্বর থেকে শুরু হয় আওয়ামীলীগ নিধন যোগ্য। রাঙ্গামাটির জুরাছড়ি ও নানিয়ারচর উপজেলায় ১১ ঘন্টার ব্যবধানে জুরাছড়ি উপজেলা আওয়ামীলীগের সাংগঠনিক সম্পাদক অরবিন্দু চাকমা ও নানিয়ারচর উপজেলায় ইউপিডিএফ নেতা সাবেক ইউপি সদস্য অনাদী রঞ্জন চাকমাকে গুলি করে হত্যা করে সশস্ত্র সন্ত্রাসীরা। একই দিনে বিলাইছড়ি উপজেলা আওয়ামী লীগের সহ-সভাপতি রাসেল মারমাকে হত্যার চেষ্টা করে। পরদিন রাতে রাঙ্গামাটি শহরেই জেলা মহিলা আওয়ামী লীগের সহ-সভাপতি ঝর্ণা খীসাকে কুপিয়ে হত্যার চেষ্টা করে দুবৃত্তরা। এসব ঘটনায় তিনটি মামলা দায়ের করে পুলিশ। ওই মামলায় ৮ ডিসেম্বর গ্রেফতার হন বিলাইছড়ি উপজেলা পরিষদের চেয়ারম্যান ও জেএসএস’র উপজেলা সভাপতি শুভমঙ্গল চাকমা ও তার ছেলেসহ ১৯ নেতা-কর্মী। শুভমঙ্গল আওয়ামীলীগ নেতা রাসেল মারমার হত্যাচেষ্টা মামলার এজাহারভূক্ত আসামী।